פירוש נוסף ערך זה עוסק בראש עיריית חולון. אם התכוונתם לכדורגלן ישראלי, ראו מוטי ששון (כדורגלן).

**מוטי ששון** (נולד ב-28 בפברואר 1947) הוא ראש עיריית חולון לשעבר.

ביוגרפיה
--------

מוטי ששון עם לילך מרקמן ודויד גרוסמן בפתיחת גן סיפור, פברואר 2014
ששון נולד בשנת 1947 בחולון להורים יוצאי חלב וגדל בה. למד בבית הספר היסודי ביאליק בחולון ובתיכון קוגל בחולון. בוגר החוג להיסטוריה של המזרח התיכון והחוגים לשפה וספרות ערבית באוניברסיטת תל אביב. בעל תואר שני במינהל עסקים מהאוניברסיטה העברית בירושלים, ודוקטורנט בחוג למדע המדינה, תוך התמחות במדיניות ציבורית באוניברסיטת בר-אילן. שימש כמנהל מחלקת התקציבים במוסד לביטוח לאומי בשנים 1976–1984.

בשנים 1984–1989 כיהן כסגן ראש עיריית חולון, יו"ר ועדת הכספים, יו"ר ועדת כ"א, יו"ר ועדת השקעות, חבר מועצת המנהלים בשתי חברות בת עירוניות וסגן ומ"מ יו"ר איגוד ערים לשירותי כבאות חולון, בת ים ואזור.

ששון התמודד לראשות העיר דרך מפלגת העבודה. בתחילת 2020 התפטר מחברותו במפלגה עקב משבר אמון בינו ליו"ר העבודה עמיר פרץ.

כהונתו כראש עירייה
------------------

במהלך כהונתו נוספו בעיר שטחים ירוקים וגנים. הוא פעל לבסס את תדמיתה בתור "עיר הילדים" הישראלית. לשם כך הוקמו מוזיאון הילדים חולון וכן גני סיפור ברחבי העיר (גן משחקים עם מוטיבים עיצוביים מספרי ילדים). בנוסף לכך הוקמו פארק פרס, מדיטק, סינמטק חולון, המרכז הישראלי לאמנות דיגיטלית, המוזיאון הישראלי לקריקטורה ולקומיקס, מוזיאון הבובות, מוזיאון העיצוב וקניון חולון.

על כל זאת ועוד זכתה חולון במשך חמש שנים ברציפות בציון של "חמישה כוכבי יופי" מטעם המועצה לישראל יפה, ובשנת 2000 זכתה בפרס היוקרתי בתחרות – "דגל היופי". בשנים שלאחר מכן זכתה העיר מספר פעמים נוספות ב"חמישה כוכבי יופי". בשנת 2008 זכתה חולון (יחד עם ראשון לציון, רמת גן, כפר תבור וכרמיאל) בתואר "עמית קריה יפה" המוענק על זכייה ב"חמישה כוכבי יופי" במשך 15 שנה ברציפות. העירייה בראשותו זכתה בפרסי ניהול תקציבי ובפרסי ניהול משק המים.

בשנת 2010 דירג מגזין "מונוקול" הבריטי את ששון במקום השני מבין עשרת ראשי העיר המובילים בעולם.

בשנת 2013 דירג מגזין "פורבס ישראל" את ששון במקום השני מבין עשרת ראשי העיר הטובים בישראל.

בשנת 2013 נבחר לתקופת כהונה חמישית בראשות עיריית חולון עם 62.9% מהקולות. סיעתו קיבלה 9 מנדטים והייתה הגדולה ביותר.

בנובמבר 2013 זכה באות אביר איכות השלטון בקטגוריית הרשות המקומית.

בינואר 2015 נחקר באזהרה, בחשד להטרדה מינית של שתי עובדות בעירייה. בנובמבר 2015 הודיעה הפרקליטות כי לאחר בדיקת חומר הראיות הוחלט לסגור את התיק מחוסר אשמה.

בבחירות לרשויות המקומיות שנערכו ב-30 באוקטובר 2018, נבחר ששון לקדנציה שישית כראש עיריית חולון עם 41% מהקולות. סיעתו קיבלה 6 מנדטים והיא הגדולה ביותר במועצת העיר. 

בבחירות לרשויוות המקומיות שחלו ב-27 בפברואר 2024, הפסיד בבחירות לשי קינן לאחר כשלושים שנות כהונה בתפקידו. בבחירות אלה, ששון הגיע למקום השלישי מקולות הבוחרים, כאשר זכה ל17.8% מהקולות.

ב-18 במרץ 2024 ששון סיים את תפקידו כראש עיריית חולון.

חיים אישיים
-----------

ששון הוא בן רביעי למשפחה בת שישה אחים. שניים מאחיו נפטרו במהלך שנת 2019. 

ששון רווק.

קישורים חיצוניים
----------------

ויקישיתוף מדיה וקבצים בנושא **מוטי ששון** בוויקישיתוף
* מוטי ששון(הקישור אינו פעיל), האתר הרשמי
* מוטי ששון, באתר "חדשות מחלקה ראשונה"
* יהלי מורן זליקוביץ', ‏חולון כמשל, באתר "ישראל היום", 22 בספטמבר 2010
* מוטי ששון קיבל את "אות הגנת הסביבה" על פועלו בתחום החינוך והנוער, 25 במאי 2011
* נעמה לנסקי ואסף שלונסקי, מוטי ששון פגוע, באתר ישראל היום, 1 בנובמבר 2013
* ידידה פרץ, מוטי ששון יוצא לקדנציה שישית: "אף אחד לא חשב שיש לו סיכוי לנצח אותי", באתר mynet‏ חולון, 9 בנובמבר 2018
* אתר למנויים בלבד רן שמעוני, ראש העיר הוותיק בישראל יודע שהפעם זה יכול להיגמר, אבל לא זוכר חיים אחרים, באתר הארץ, 27 בפברואר 2024

הערות שוליים
------------

1. ↑  טל שניידר, ‏משבר האמון של ראש עיריית חולון עם עמיר פרץ הוביל לביטול חברות במפלגת העבודה, באתר גלובס, 6 בינואר 2020
2. ↑  נועה קושרק, חולון על המפה: ראש העיר מוטי ששון בין עשרת המובילים בעולם, באתר הארץ, 4 באוגוסט 2010
3. ↑  ראשי הערים הטובים בישראל, אתר פורבס ישראל, 13 באוקטובר 2013
4. ↑  זוכי אות אביר איכות השלטון 2013 באתר התנועה למען איכות השלטון בישראל, 11 בנובמבר 2013
5. ↑  אלי סניור, החשוד בהטרדה מינית: ראש העיר חולון, באתר ynet, 20 בינואר 2015
6. ↑  שרון פולבר, נסגר מחוסר אשמה התיק נגד ראש העיר חולון מוטי ששון, שנחשד בהטרדה מינית, באתר הארץ, 8 בנובמבר 2015
7. ↑  אחרי שלושה עשורים: ראש עיריית חולון מוטי ששון הפסיד בבחירות, באתר ערוץ 7, 28 בפברואר 2024

| ראשי עיריית חולון  |
| --- |
| 

|  |  |  |  |  |  |
| --- | --- | --- | --- | --- | --- |
| חיים קוגל | פנחס אילון | חיים שרון | משה רום | מוטי ששון | שי קינן |
| מ-1940 | מ-1953 | מ-1987 | מ-1989 | מ-1993 | מ-2024 |

 |